**ΔΕΛΤΙΟ ΤΥΠΟΥ**

**«Doing Business in the UAE- Challenges & Opportunities»**

**Μια πολυπολιτισμική αγορά στη Μέση Ανατολή με ευκαιρίες και προκλήσεις**

**Αθήνα, 14 Απριλίου 2025** | Η Ελληνική Εταιρεία Επενδύσεων και Εξωτερικού Εμπορίου (Enterprise Greece), σε συνεργασία με το Γραφείο Οικονομικών & Εμπορικών Υποθέσεων της Ελληνικής Πρεσβείας στο Ντουμπάι, υλοποίησε το τρίτο για το 2025 και το εικοστό έκτο κατά σειρά webinar «Doing Business in… challenges and opportunities» την Τετάρτη 9 Απριλίου, εστιάζοντας στη Μέση Ανατολή με στόχο την ανάδειξη των ευκαιριών στην αγορά των Ηνωμένων Αραβικών Εμιράτων.

Η εκδήλωση, η οποία συγκέντρωσε 140 εγγραφές, πλαισιώθηκε διαδικτυακά από διακεκριμένους ομιλητές της πρεσβείας καθώς και από εκπροσώπους της ελληνικής επιχειρηματικής κοινότητας στα Εμιράτα, οι οποίοι δραστηριοποιούνται στους κλάδους κυρίως των κατασκευών, των φαρμάκων, των καταναλωτικών αγαθών-καλλυντικών, τροφίμων& ποτών και της τεχνολογίας.

Κατά τη διάρκεια της εκδήλωσης τονίσθηκε το άριστο επίπεδο των διμερών εμπορικών και επενδυτικών σχέσεων των δύο χωρών την τελευταία πενταετία, με το εμπορικό ισοζύγιο αγαθών και υπηρεσιών να παραμένει πλεονασματικό και τη συμμετοχή των ΑΞΕ από τα ΗΑΕ στην Ελλάδα να ανέρχεται περίπου στο 2%.

Τα Ηνωμένα Αραβικά Εμιράτα, ως διεθνής επιχειρηματικός κόμβος, διακρίνονται για την πολυπολιτισμικότητα, τη δυναμική της οικονομίας και την υψηλή ανταγωνιστικότητα της αγοράς, γεγονός που δημιουργεί ευκαιρίες και προκλήσεις για τις ελληνικές επιχειρήσεις, που θέλουν να τα προσεγγίσουν. Καταλυτικό ρόλο στη διαδικασία αυτή διαδραματίζει η αξιοποίηση των συγκριτικών πλεονεκτημάτων των ελληνικών, αναγνωρίσιμων για την ποιότητά τους, προϊόντων από τη μια, αλλά και η ανάπτυξη διαπροσωπικών σχέσεων με τους επιχειρηματικούς εταίρους από την άλλη, δεδομένης της τοπικής κουλτούρας. Κοινή διαπίστωση όλων είναι η αυξανόμενη χρήση του ηλεκτρονικού εμπορίου για όλα τα καταναλωτικά αγαθά.

Ειδικότερα για τον κατασκευαστικό κλάδο, επισημάνθηκε ότι βρίσκεται σε αναπτυξιακή τροχιά της τάξης του 4% τουλάχιστον και για την επόμενη πενταετία, με έργα υποδομών σε όλους τους τομείς της οικονομίας, στο πλαίσιο του στρατηγικού σχεδίου αύξησης του πληθυσμού. Το συγκεκριμένο πλάνο δημιουργεί ευκαιρίες και για τον φαρμακευτικό κλάδο, με τα ΗΑΕ να αποτελούν τον leader στο R&D της ευρύτερης περιοχής και με μια κατ’ εκτίμηση αύξηση τα επόμενα χρόνια της τάξης του 15%.

Δυναμική προδιαγράφεται και η αγορά των καταναλωτικών αγαθών, μεταξύ των οποίων τα είδη προσωπικής περιποίησης και συμπληρώματα διατροφής, με έκδηλη την τάση των καταναλωτών για επώνυμα προϊόντα και με ευαισθητοποίηση ως προς τα θέματα υγείας και ευζωίας.

Για τα τρόφιμα-ποτά έγινε αναφορά στην ετήσια αύξηση του 3-4%, στη μειούμενη με το χρόνο εξάρτηση από τις εισαγωγές αλλά και στην ευκαιρία που διαφαίνεται για είσοδο στα εμιράτα με υπηρεσίες HORECA, δεδομένου του υψηλού κόστους εισόδου στο retail.

Αναφορά έγινε τέλος και για το οικοσύστημα των start-ups στον κλάδο της τεχνολογίας και καινοτομίας, με αξιοσημείωτες προοπτικές χρηματοδότησης και δικτύωσης.

Την έναρξη της εκδήλωσης κήρυξε ο Διευθύνων Σύμβουλος της Enterprise Greece, Δρ. Μαρίνος Γιαννόπουλος, δηλώνοντας μεταξύ άλλων: «*Το επίπεδο των σχέσεών μας με τα Ηνωμένα Αραβικά Εμιράτα χαρακτηρίζεται εξαιρετικό, τόσο ως προς το εμπόριο, όσο και ως προς τις επενδύσεις. Σειρά κοινών πρωτοβουλιών και δράσεων που ελήφθησαν τα τελευταία χρόνια έχουν διαμορφώσει μια βιώσιμη και με πολλά ακόμη περιθώρια εξέλιξης συνεργασία και αμοιβαία οικονομική ανάπτυξη σε πολλούς κρίσιμους τομείς για τις οικονομίες και των δύο χωρών*».

Την εκδήλωση τίμησε με το χαιρετισμό του ο Επιτετραμμένος της Πρεσβείας της Ελλάδος στα ΗΑΕ, κ. Παναγιώτης Κουγιού, ο οποίος δήλωσε: «*Στην εξαιρετική αυτή πρωτοβουλία συμμετείχαν Έλληνες των Ηνωμένων Αραβικών Εμιράτων-στελέχη εταιρειών που κατέχουν σημαντικές θέσεις ευθύνης- καθώς και επιχειρηματίες από ποικίλους κλάδους ελληνικού ενδιαφέροντος (κατασκευές, φάρμακα, καλλυντικά, τρόφιμα, τεχνολογία) που παρείχαν ιδιαίτερα χρήσιμες πληροφορίες για την λειτουργία της αγοράς των ΗΑΕ».*

Ο Διευθύνων του γραφείου ΟΕΥ στο Ντουμπάι, κ. Δημήτρης Θωμόπουλος, ανέφερε: «*τα Ηνωμένα Αραβικά Εμιράτα είναι μια δυναμικά αναπτυσσόμενη οικονομία που αποτελεί το σημαντικότερο διαμετακομιστικό κέντρο στην ευρύτερη περιοχή της Μέσης Ανατολής. Το διαδικτυακό σεμινάριο είχε ως στόχο την ανάδειξη των ευκαιριών, αλλά και των προκλήσεων της εν λόγω αγοράς, μέσα από την αναλυτική παρουσίαση κλάδων ειδικού ενδιαφέροντος για τις ελληνικές επιχειρήσεις από το Γραφείο μας και μέλη της πολυπληθούς ελληνικής κοινότητας που δραστηριοποιείται στα ΗΑΕ*».

**Enterprise Greece**

Η Εταιρεία Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

**Περισσότερες Πληροφορίες για συντάκτες:** ENTERPRISEGREECE | Γραφείο Τύπου– 210 3355705, Χρήστος Ρουμελιώτης c.roumeliotis@eg.gov.gr